**ΕΙΣΗΓΗΣΗ ΓΙΑ ΤΟ ΣΧΕΔΙΟ ΝΟΜΟΥ ME TITΛΟ:**

**«Ασφαλιστική Μεταρρύθμιση για τη Νέα Γενιά: εισαγωγή κεφαλαιοποιητικού συστήματος προκαθορισμένων εισφορών στην επικουρική ασφάλιση, ίδρυση, οργάνωση και λειτουργία Ταμείου Επικουρικής Κεφαλαιοποιητικής Ασφάλισης και συναφείς διατάξεις»**

Η ως άνω «μεταρρύθμιση» εισάγεται ένα χρόνο μετά την έτερη «μεταρρύθμιση» και τελευταία όπως είχε ειπωθεί (δείτε πρακτικά Βουλής και αιτιολογική έκθεση) του ν.4670/2020, και τέσσερα χρόνια μετά την πρώτη «μεταρρύθμιση» του ν.4387/2016 που κατέρρευσε με την ακύρωση ως αντισυνταγματικών των πιο σημαντικών του διατάξεων με αποφάσεις της Ολομέλειας του ΣτΕ.

Την ώρα της πλήρους αποδιοργάνωσης της επικουρικής ασφάλισης από το τ.ΕΤΕΑΕΠ (τεράστια λάθη στα ειδοποιητήρια, παράνομη επιβολή εισφορών και μη επιστροφή τους στους εμμίσθους δικηγόρους επί 21 μήνες, καθυστέρηση έκδοσης επικουρικής σύνταξης δικηγόρων επί 6 έτη και με ύψος αυτής στο ποσόν των 150 ευρώ μικτών με 40 έτη ασφάλισης).

Την ώρα των τεράστιων λαθών και καθυστερήσεων στις εκκαθαρίσεις εισφορών e-ΕΦΚΑ, στις αναρτήσεις των χρεών στη ρύθμιση των 120 δόσεων, στην λήψη ασφαλιστικής ενημερότητας και της καθημερινής ταλαιπωρίας των ασφαλισμένων και συνταξιούχων.

Την ώρα που η μεγάλη πλειοψηφία των δικηγόρων δυσκολεύεται λόγω της μακράς οικονομικής κρίσης και της πανδημίας να εκπληρώσει τις υποχρεώσεις της προς τον e-ΕΦΚΑ.

Την ώρα που και διεθνώς υπάρχει μεγάλη συζήτηση για τη συνέχιση λειτουργίας των κεφαλοποιητικών συστημάτων κοινωνικής ασφάλισης.

Εισάγεται με ελάχιστη διαβούλευση και συζήτηση με τους επιστημονικούς και κοινωνικούς φορείς νέα «μεταρρύθμιση» της κοινωνικής ασφάλισης. Ιδρύεται ένα νέο ταμείο (Τ.Ε.Κ.Α.) τις εισφορές του οποίου θα εισπράττει ο e-ΕΦΚΑ (βλ.άρθρο 43 Σχεδίου), ο οποίος αδυνατεί να εκδώσει και να εκκαθαρίσει ορθές εισφορές των ασφαλισμένων του. Αν πρόθεση της Πολιτείας είναι να εξασφαλίσει καλύτερες συντάξεις για τους νέους ασφαλισμένους:

* **Γιατί δεν το κάνει για όλους τους ασφαλισμένους;**
* **Γιατί δεν το κάνει εντός του e-EΦΚΑ στον οποίον μόλις το 2020 εντάχθηκε η επικουρική ασφάλιση;**

Την ώρα αυτή δεν μπορούμε παρά να είμαστε αντίθετοι **με την υποχρεωτική υπαγωγή στην ασφάλιση όλων των νέων ασφαλισμένων.** Αυτό δεν προσιδιάζει στο χαρακτήρα του νέου συστήματος ως κεφαλαιοποιητικού και φυσικά δημιουργεί **ασφαλισμένους δύο ταχυτήτων**, κάτι που τόσο πολύ ταλαιπώρησε την κοινωνική ασφάλιση στο παρελθόν (βλ. ασφαλισμένοι προ της 31.12.1992 και μετά). Θα συζητούσαμε τη δημιουργία ενός Ταμείου με προαιρετική ένταξη όσων ασφαλισμένων επιθυμούν.

Στην παρούσα φάση με την πλειοψηφία των δικηγόρων να αδυνατεί να καταβάλει τις εισφορές της, ή να προσπαθεί να ρυθμίσει παλαιότερες οφειλές, θα ανέμενε κανείς μείωση εισφορών ή/και κατάργηση της επικουρικής ασφάλισης και πρόνοιας και ένταξής τους (για όσους έχουν καταβάλει εισφορές) στο σύστημα της κύριας ασφάλισης με αντίστοιχη προσαύξηση της κύριας σύνταξης.

Επιπροσθέτως θα πρέπει να επισημανθεί ότι στο άρθρο 12 προβλέπεται με μια πρωτοφανή ρύθμιση στην ιστορία της Κοινωνικής Ασφάλισης της Χώρας **Διοικητικό Συμβούλιο του νέου Ταμείου χωρίς συμμετοχή των εκπροσώπων των ασφαλισμένων** (πρωτοφανής διάταξη στην ιστορία της κοινωνικής ασφάλισης).

Ενώ ερωτηματικά προκαλεί η ρύθμιση του άρθρου 19: **Περιορισμένη ευθύνη μελών του ΔΣ,** που αποτελεί απαράδεκτη παρέκκλιση. Με δεδομένη τη διαχείριση των ασφαλιστικών εισφορών υποχρεωτικής ασφάλισης θα αναμέναμε αυξημένη ευθύνη της διοίκησης.

 Με εκτίμηση

 Ανδρέας Κουτσόλαμπρος